دستونک
منظور بسمل
ما دنیا دیت، دنیادار دِیت اَنت
نپاداریں سر ءِ پادار دِیت اَنت
ماں جوہان ءَ چو مُرگ ءَ مان رِتک اَنت
شُدیگیں مردماں کلدار دِیت اَنت
مُدام چمدار اِتنت پہ چانُوے ءَ
ما نیزگاریں وتی اَزگار دِیت اََنت
کسے پہ شان، کسّے دیم سْیاہ بوت
ما راجی سر اوں دِیت، دلّار دِیت اَنت
پہ چَم جَہلی، پہ سر بالائی رپت اَنت
ما نیک ءُ پاک دِیت، سْیہ کار دِیت اَنت
پہ باجوئی چَٹا پدکنز بوت اَنت
وتی ما دوزواہ ءُ یار دِیت اَنت
دپ ءُ دل یک نہ بُوت اَنت، پاشک بوت اَنت
ما کِسّہ اِشکُت اَنت، کردار دِیت اَنت
پہ جی ءُ جان گُرچینت اِش ماں جگر ءَ
ما آستونک ءِ تہا کاٹار دِیت اَنت
نہ دِیت منزل ما ہردے شانک اِتنت چم
نہ لّڈیں اُشترانی بار دِیت اَنت
کُت اِش ریشکند ماں چیرء بروتاں
گِلگ گوشداشت، گِلّہ دار دِیت اَنت
آ پارسایاں وتا پَہرِست دائم
گُنہگار اِش کُت اَنت سِنگسار، دِیت اَنت
چکرّان شہر ءُ میتگ، ہلک ءُ بازار
گوں دارُواں طبیب بیمار دِیت اَنت
پچیں چماں گوں عُمرے گْوست بسمل
بد ءُ نیک زانت، دوست ءُ یار دِیت اَنت
14-1-20۔۔ برکا